钦定古今图书集成/理学汇编/学行典/第244卷 > 王俞
## 钦定古今图书集成/理学汇编/学行典/第244卷 > 王俞

按《松江府志》：“王俞，字子昌，以贡游太学，性宽裕，见人
无少长贵贱，推诚任素以待之。嘉靖辛酉，万历戊子，
岁大水旱，捐廪煮糜，全活人无数。生平凡缮城甃路
之事，锐然力为，孜孜如恐弗及。俞少赘外家，其妇之
太翁沈后山过富林，曾见徒涉者溺死，欲建石桥未
果。俞即捐金造成，颜曰景山，成翁志也。晚筑五老峰”
草堂，与兄会，日夕饮酒赋诗为乐，俱以寿终。孙庭梅，
癸丑进士，由刑部郎出为广信、饶州两府知府，有循
政。历任井陉，江右、西蜀、闽、浙藩臬，著保障功，升顺天
府府尹。廷柏，己未进士，授工部主事，典试西粤，襟度
旷简，有晋人风。左迁归，卒。俞累赠至府尹。